BG Официален вестник на Европейския съюз L 253/1

РЕГЛАМЕНТ (ЕС) 2017/1777 НА КОМИСИЯТА

от 29 септември 2017 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от Bacillus amyloliquefaciens щам FZB24, Bacillus amyloliquefaciens щам MBI 600, глинест въглен, дихлорпроп-P, етефон, етридиазол, флоникамид, флуазифоп-П, водороден пероксид, металдехид, пенконазол, спинеторам, тау-флувалинат и Urtica spp. във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1, и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за дихлорпроп-P, етефон, флоникамид, флуазифоп-П и металдехид са определени в приложение II към Регламент (ЕО) № 396/2005. МДГОВ за пенконазол са определени в приложение II и в част Б от приложение III към посочения регламент. МДГОВ за етридиазол, спинеторам и тау-флувалинат са определени в част А от приложение III към посочения регламент. По отношение на Bacillus amyloliquefaciens щам FZB24, Bacillus amyloliquefaciens щам MBI 600, глинест въглен, въглероден пероксид и Urtica spp. няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество дихлорпроп-P, при цитрусови плодове, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на етефон такова заявление бе подадено за употребата му при райска ябълка. По отношение на етридиазол такова заявление бе подадено за употребата му при тиквови с ядлива кора. По отношение на флоникамид такова заявление беше подадено за употребата му при кайсии, зеле, фасул и грах (с шушулките) и захарно цвекло (корени). По отношение на флуазифоп-П такова заявление бе подадено за употребата му при моркови и тиквички. По отношение на металдехид такова заявление беше подадено за употребата му при праз. По отношение на пенконазол такова заявление беше подадено за употребата му при грозде. По отношение на спинеторам такова заявление бе подадено за употребата му при череши, храстови, други малки ягодови плодове, марули и салатни растения, спанак и подобни листни зеленчуци, подправки и ядливи цветя, праз и билкови настойки от листа и стръкове. По отношение на тау-флувалинат такова заявление бе подадено за употребата му при цитрусови плодове.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(5) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно — за животните, и даде обосновани становища относно предложените МДГОВ (2). Той изпрати становищата си до заявителите, до Комисията и до държавите членки, като ги направи и общодостъпни.

(6) В своето обосновано становище Органът стигна до заключението, че по отношение на спинеторам и неговата употреба при къдрава листна ендивия рискът за потребителите не може да бъде изключен. Поради това съществуващата МДГОВ следва да бъде запазена.

(7) По отношение на флоникамид Органът препоръча повишаване на съществуващите МДГОВ за няколко продукта с животински произход, за да има съответствие с предвидените видове употреба на това активно вещество при захарно цвекло.

(8) По отношение на етридиазол Органът не можа да стигне до заключение за оценка на риска за потребителите при прием чрез храната поради липса на част от информацията и поради необходимостта от по-задълбочен анализ от страна на лицата, отговарящи за управлението на риска. На заседанието си от 29 май 2015 г. постоянният комитет по растенията, животните, храните и фуражите отбеляза, че въпросното вещество не произвежда съответни метаболити, които са със значителна токсичност или чиито нива водят до експозиция, която не е пренебрежимо малка (3). Поради това е целесъобразно да се определи МДГОВ за тиквови с ядлива кора в Регламент (ЕО) № 396/2005 стойност 0,4 mg/kg, което отразява добра селскостопанска практика.

(9) По отношение на всички останали заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществата. Риск от превишаване на допустимата дневна доза или на острата референтна доза не бе установен нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните продукти.

(10) По отношение на Bacillus amyloliquefaciens щам FZB24 и Bacillus amyloliquefaciens щам MBI 600 Органът представи заключения относно партньорския преглед на оценката на риска от употребата на посочените активни вещества като пестицид (4). По отношение на всички тези вещества Органът не можа да стигне до заключение за оценка на риска за потребителите при прием чрез храната поради липса на част от информацията и поради необходимостта от по-задълбочен анализ от страна на лицата, отговарящи за управлението на риска. Това допълнително разглеждане бе отразено в съответните доклади за преглед (5), в които се стигна до заключението, че рискът за хората, който се дължи на метаболитите на тези вещества, е незначителен. Предвид тези заключения Комисията счита, че е целесъобразно тези вещества да бъдат включени в приложение IV към Регламент (ЕО) № 396/2005.

(11) Веществата глинест въглен, водороден пероксид и Urtica spp. са одобрени като основни вещества съответно с Регламент за изпълнение (ЕС) 2017/428 на Комисията (6), Регламент за изпълнение (ЕС) 2017/409 на Комисията (7) и Регламент за изпълнение (ЕС) 2017/419 на Комисията (8). Условията за употреба на тези активни вещества не се очаква да доведат до наличието на остатъци от тях в храни или фуражи, което може да представлява риск за потребителя. Поради това е целесъобразно посочените вещества да бъдат включени в приложение IV към Регламент (ЕО) № 396/2005.

(12) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(13) Поради това Регламент (ЕО) № 396/2005 следва да бъде съответно изменен.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 29 септември 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu.

Reasoned opinion on the modification of the existing maximum residue levels for dichlorprop-P in citrus fruits (Обосновано становище относно изменението на съществуващите максимално допустими граници на остатъчни вещества за дихлорпроп-P при цитрусови плодове). EFSA Journal (Бюлетин на ЕОБХ) 2017;15(4):4834 [24 стр.].

Reasoned opinion on the modification of the existing maximum residue level for ethephon in kaki/Japanese persimmons (Обосновано становище относно изменението на съществуващите максимално допустими граници на остатъчни вещества за етефон при райска ябълка). EFSA Journal (Бюлетин на ЕОБХ) 2017;15(3):4747 [17 стр.].

Reasoned opinion on the modification of the existing maximum residue levels for etridiazole in various crops (Обосновано становище относно изменението на съществуващите максимално допустими граници на остатъчни вещества за етридиазол при различни култури). EFSA Journal (Бюлетин на ЕОБХ) 2017;15(3):4736 [19 стр.].

Reasoned opinion on modification of existing maximum residue levels for flonicamid in various commodities (Обосновано становище относно изменението на съществуващите максимално допустими граници на остатъчни вещества за флоникамид при различни култури). EFSA Journal (Бюлетин на ЕОБХ) 2017;15(3):4748 [20 стр.].

Reasoned opinion on the modification of the existing maximum residue levels for fluazifop-P in carrots, tomatoes and courgettes (Обосновано становище относно изменението на съществуващите максимално допустими граници на остатъчни вещества за флуазифоп-П при моркови, домати и тиквички). EFSA Journal (Бюлетин на ЕОБХ) 2017;15(5):4831 [32 стр.].

Reasoned opinion on the modification of the existing maximum residue level for metaldehyde in leek (Обосновано становище относно изменението на съществуващите максимално допустими граници на остатъчни вещества за металдехид при праз). EFSA Journal (Бюлетин на ЕОБХ) 2017;15(3):4740 [15 стр.].

Reasoned opinion on the modification of the existing maximum residue level for penconazole in grapes (Обосновано становище относно изменението на съществуващата максимално допустима граница на остатъчни вещества за пенконазол при грозде). EFSA Journal (Бюлетин на ЕОБХ) 2017;15(4):4768 [15 стр.].

Reasoned opinion on the modification of the existing maximum residue levels for spinetoram in various crops (Обосновано становище относно изменението на съществуващите максимално допустими граници на остатъчни вещества за спинеторам при различни култури). EFSA Journal (Бюлетин на ЕОБХ) 2017;15(5):4867 [34 стр.].

Reasoned opinion on the modification of the existing MRLs for tau-fluvalinate in various crops (Обосновано становище относно изменението на съществуващите максимално допустими граници на остатъчни вещества за тау-флувалинат при различни култури). EFSA Journal (Бюлетин на ЕОБХ) 2014;12(1):3548 [49 стр.].

(3) Доклад за преглед на активното вещество етридиазол (SANCO/13145/2010 Final).

(4) Conclusion on the peer review of the pesticide risk assessment of the active substance Bacillus amyloliquefaciens strain FZB24 (Заключение относно партньорския преглед на оценката на риска от употребата на пестициди с активното вещество Bacillus amyloliquefaciens щам FZB24). EFSA Journal (Бюлетин на ЕОБХ) 2016;14(6):4494 [18 стр.].

Conclusion on the peer review of the pesticide risk assessment of the active substance Bacillus amyloliquefaciens strain MBI 600 (Заключение относно партньорския преглед на оценката на риска от употребата на пестициди с активното вещество Bacillus amyloliquefaciens щам MBI 600). EFSA Journal (Бюлетин на ЕОБХ) 2016;14(1):4359 [37 стр.].

(5) Доклад за преглед на активното вещество Bacillus amyloliquefaciens щам FZB24 (SANTE/12037/2016 Rev. 1).

Доклад за преглед на активното вещество Bacillus amyloliquefaciens щам MBI 600 (SANTE/10008/2016 Rev. 2).

(6) Регламент за изпълнение (ЕС) 2017/428 на Комисията от 10 март 2017 г. за одобряване на основното вещество глинест въглен в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 66, 11.3.2017 г., стр. 1).

(7) Регламент за изпълнение (ЕС) 2017/409 на Комисията от 8 март 2017 г. за одобряване на основното вещество водороден пероксид в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 63, 9.3.2017 г., стр. 95).

(8) Регламент за изпълнение (ЕС) 2017/419 на Комисията от 9 март 2017 г. за одобряване на основното вещество Urtica spp. в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 64, 10.3.2017 г., стр. 4).